**Čudesan svijet šume**

**Zeleni val Zimzelene šume**

Noć je teškim ogrtačem prekrila gradić u kojemu živi moja mala obitelj. Oh, oprostite, nisam se predstavila. Ja sam Malena. Za jednu dvanaestogodišnjakinju prosječne sam visine. Oči su mi poput kestena, velike i sjajne od znatiželje. Moja kratka gusta kosa boje je smeđega češera.

„Mama, ispričaj mi priču, onu kad si bila mala djevojčica i… ma, znaš već“, rekla sam mami molećivim glasom. „Jednom davno…“, započne mama. „Pa nisi valjda tako stara da je bilo 'jednom daaaaavno' “, prekinem ju. „U redu, kako ti kažeš“, nasmije se mama i nastavi mirno. „Kad sam bila tvojih godina, roditelji bi me često vodili na izlet u jednu šumu. Prelazili bismo rijeke koje su šumjele bučno poput krda divljih konja. Visoke planine sve do ljeta bile su prekrivene netaknutim snijegom. U dolinama između planina prostirala su se nepregledna polja koja bi se ljeti okitila suncokretima, a njihove bi se žute krunice okretale k jarkome ljetnom suncu. A onda bi došli do šume koja je bila gusta i divno zelena. Mama bi stavila plahtu na mekanu travu, a hlad bi nam radilo vitko drveće. Pojeli bismo bakine poznate sendviče, a mrvice bi za nama počistili mali crni mravi. Dok bi moji roditelji razgovarali, ja bih se prošetala šumom. Lišće mi je šaputalo, a voda svirala. Došla bih do najvećeg drveta, sjela pod njega i pričala mu sve dok mi ono nakraju nije odgovorilo: 'Ti imaš čisto srce', prošaptalo mi je. Skočila sam na noge i problijedila poput kreča. 'Tko je to?' uzviknula sam. 'Ja sam Priroda', reče stablo umirujućim glasom. Bila sam zbunjena, ali ubrzo mi je postalo sasvim prirodno da razgovaram sa stablom i da slušam njegove riječi i pjesmice. No, nisu to bile samo lijepe riječi. Stablo me upozorilo da će doći dan kad će priroda biti u velikoj opasnosti od nestanka: 'Što će biti s našom Zemljom i sa svijetom, ovisi o tome kako će potomci koristiti ono što su im ostavili pretci.'“

Tu je majka kao i obično završila s pričom, a ja sam, već napola usnula od njenog mekog glasa, kroz polusan osjetila njezin poljubac i čula posljednje riječi: „Lijepo sanjaj, a sutra te vodimo na jedno posebno mjesto.“ Potom sam zaronila u duboki slatki san.

Ujutro me tata nježno probudio. I on i mama već su bili spremni za polazak. „Kamo idemo?“ pitala sam nestrpljivo. „Vidjet ćeš“, rekla je mama i zagonetno se smiješila. I, krenuli smo. Putem sam promatrala krajolik bez riječi. Klizili smo mirnom cestom pored rijeka, a nakon višesatne vožnje stigli smo do visokih planina između kojih su se odjednom ukazala žarkožuta polja suncokreta. Tad mi je sinulo! Uzbuđeno sam povikala: „Znam, idemo na mjesto iz mamine priče!“ Zaustavili smo se pored nekog malog sela i izašli iz auta, a ja sam stala zbunjena. Šuma kao da je bila pokošena. Sasječena do tla. Nesigurno sam prozborila: „Jesam li bila u pravu? Je li to to mjesto?“ „Jesi, bila si u pravu, to je to mjesto,“ rekla je mama, „ali bila je u pravu i ona – Priroda, izgleda da je došlo vrijeme o kojemu je govorila.“ Tata nas je pozvao prema maloj drvenoj kućici koju smo iznajmili za vikend. Ušli smo u kuću, smjestili se i uskoro pošli na počinak. Iz postelje sam gledala kroz prozorčićem uokvireni dio crnoga neba na kojemu su bijele zvijezde svjetlucale kao dijamanti. Usnula sam uz tu ljepotu do jutra.

Ujutro me probudila neka čudna buka. Skočila sam iz kreveta i vidjela da je tata već bio budan. Kroz otvorena vrata gledao je strašnu oluju. Ali to nije bila obična oluja. S neba je pljuštala kiša sjemenki. „Brzo, donesi kantu!“ povikao je tata. Požurila sam, donijela kantu, a onda smo ju zajedno punili sjemenkama s neba. Među tim mnoštvom pozornost mi je privukla jedna sitna svjetlucava sjemenčica. Čak mi se učinilo da čujem neko šaputanje. I kad sam malo bolje osluhnula, čula sam: „Malena, ti si čista srca!“ Bile su to poznate riječi. Stajala sam u nevjerici ukipljena. „Ti si naša nada, Malena.“ Više nije bilo sumnje, sasvim sam jasno čula te riječi. Približila sam se još više sjemenci koja je sjala sve jače i jače. Uzela sam ju u ruku i spremila u džep. Majka me pozvala na doručak. Za doručkom smo napravili plan. Dok se oluja ne smiri, uživat ćemo u kući u druženju i društvenim igrama, a kad se vrijeme proljepša, mama, tata i ja poći ćemo zasijati sjemenke. Ostatak dana provela sam s roditeljima na najljepši mogući način, igrajući se i smijući se do suza. Navečer, kad sam ostala sama u tišini sobe, izvadila sam svoju sjemenčicu iz džepa i pokušala s njom razgovarati. Najprije sam ju pitala kako se zove. I nisam dugo čekala, ubrzo sam začula onaj isti mistični šapat. „Ja sam Jela, čuvarica Zimzelene šume i nasljednica naše majke Prirode. Jako mi je drago što te vidim, Malena.“ Poskočila sam od iznenađenja: „Kako znaš moje ime?“ Jela se slatko nasmijala: „Znam i važno je da si tu jer ti si posebna. Tvoj će nas dar jednoga dana sve spasiti.“ „Koji dar? Po čemu sam posebna?“ nestrpljivo sam navalila s pitanjima. Ali sjemenčica je zašutjela i ugasila svoj sjaj. Spremila sam ju natrag u džep i usnula.

Drugoga jutra probudili smo se sa suncem koje je sramežljivo provirivalo iza planinskih vrhunaca. Radosno smo krenuli u novi dan s idejom da ćemo zasijati sjeme novoga života koji će ovoj dolini ponovno vratiti zelenilo šume. Pažljivo sam izvadila svoju sjemenčicu iz džepa, nježno ju položila u malu udubinu u tlu i prekrila s malo zemlje. „Kako se osjećaš?“ pitala sam ju. „Pa, prilično je mračno i vlažno ovdje dolje,“ odgovorila mi je, „ali bit ću ja dobro. Znaš, ja jako brzo rastem, već za tjedan dana bit ću drvo koje će pjevati najljepše na svijetu.“ Čudila sam se tim riječima i znatiželjno zapitala: „A o čemu ćeš pjevati? Kome i zašto?“ „Ja svojom pjesmom oživljavam prirodu. Naprimjer, kad netko posiječe stablo, ja pjevam, a ono počne ponovno rasti.“ Još uvijek u čudu, rekla sam Jeli: „Moram ti nešto reći, ja sad idem natrag u grad, ali vraćam se dva-tri mjeseca. Jedva čekam da se ponovno vidimo, već mi nedostaješ.“ Pozdravile smo se i rastale. Dok sam se spremala za povratak kući u glavi su mi se rojila pitanja: „Hoće li Jela stvarno biti dobro? Hoće li pasti dovoljno kiše? Hoće li…?“ Imala sam sto i jedno pitanje bez ijednoga odgovora. Putem su ponovno pred mojim očima promicale prekrasne slike nepreglednih polja suncokreta, slike planina koje su svojim vrhovima sezale do neba, rijeke koja je bila beskonačno dugačka. Zaklopila sam oči znajući da ću, kad se probudim, biti kod kuće. Tako je i bilo. Kad sam nakon dugog polusna u vožnji napokon otvorila oči, ugledala sam sivilo svoga grada u kojemu su jedine boje bili grafiti, grad pun smoga, parkovi ograđeni metalnim ogradama. Tek sad mi se grad činio sumornim mjestom.

Prolazili su dani škole jedan za drugim, svi isti u iščekivanju vikenda koji je bio produžen zahvaljujući Danu državnosti. I mama i tata i ja bili smo ushićeni i radosno krenuli u novi pohod našemu mjestu u prirodi. Ali na našu žalost, dočekao nas je tužni prizor, na sve strane posječena stabla. Dok nas nije bilo, Jela je bila narasla i počela pjevati, a i drugo drveće od njezine je pjesme čudesno raslo. No, onda su opet došli ljudi s pilama i sjekirama i nemilice stali sjeći stabla kao nekoć. Sjekli su i sjekli ne prestajući. Ali Jelu nitko nije mogao do kraja posjeći. Na njoj su samo ostajali veliki i duboki ožiljci. Toliko su je izranjavali da je izgubila glas i počela se sušiti. Računala je na mene, ali mene predugo nije bilo. Potrčala sam prema Jeli, a ona je već bila gotovo sasvim suha. Zalijevala sam ju, dodavala joj zemlju, dozivala ju, ali nije davala znakove života. I kad sam već skoro izgubila nadu, Jela je izmrmljala: „Čukunmahazon.“ Kao hipnotizirana tom čudnovatom riječju počela sam ju ponavljati sve glasnije i glasnije i nakraju sam vikala: „Čukunmahazon, Čukunmahazon, Čukunmahazon…“, odjekivalo je među planinama. Odjednom sam osjetila podrhtavanje tla, a pred mene je iz zemlje iskočilo malo stvorenje slično ljudima, samo puno, puno manje, zelene kože, s cvijećem umjesto kose i s dobroćudnim bijelim očima. „Tko me zvao?“ propiskutalo je stvorenjce. „Ja sam!“ odvažno sam mu odgovorila osjećajući da to stvorenje ima neke veze sa svime što se događa i da može pomoći Jeli i šumi. „Bolje ti je da je nešto bitno jer bi mogla požaliti“, reče mi tobože prijekorno. „Da, bitno je, jako bitno! Zimzelena šuma ponovno nestaje, a Jela umire! Pomozite!“ Stvorenje se zagledalo u Jelu i zabrinuto izustilo: „Oh, Maknokitis!“ Zatim se obratilo meni: „Brzo, moramo do najbližega parka prirode, znaš li gdje je?“ Znala sam, ali bilo je to jako, jako daleko. „Onda idemo teleporterom!“ rekao je odlučno i prije negoli sam išta stigla prozboriti zgrabio me za gležanj i rekao da zamislim park. Zatvorila sam oči, zamislila park i već smo bili tamo. Čukunmahazon obratio se prvome stablu na meni nerazumljivu jeziku, a stablo mu je isto tako odgovorilo. Zatim me uhvatio za ruku i poveo do skupine patuljaka, rekao mi je da su to vilenjaci. Imali su plave rijetke kose i šiljaste uši, baš kao u bajkama. „Što ćemo tu?“ upitala sam ga. „Pa, zbog lijeka koji spravljaju vilenjaci, ali najprije se moramo pokloniti njihovoj kraljici.“ I vilenjaci su nas poveli do kraljice. Prišli smo joj i klekli pred njom, a onda ju je Čukunmahazon zamolio za pomoć, točnije zamolio je lijek za maknokitis. Sad mi je bilo jasno, to je bio naziv za bolest Jele. Lijek je ubrzo bio spravljen, a kraljica nam je za putovanje pripremila raskošnu kraljevsku kočiju koju su vukli prekrasni vodeni konjici. Na rastanku nam je udijelila blagoslov od kojega sam osjetila neku neobičnu snagu i moć. I kao u nekome snu, začas smo se našli pred Jelom oko koje su već gotovo sva stabla bila otpiljena ili sasječena. Dok se Čukunmahazon bavio Jelom, ja sam s onim neobičnim osjećajem snage i moći prišla prvome drvosječi, a iz mene su riječi same potekle: „Drvo je živo, ono raste, hrani se iz zemlje i nama stvara kisik, nama omogućuje život. Što će biti s našom Zemljom i sa svijetom, ovisi o tome kako ćemo koristiti ono što su nam drugi ostavili.“ Moj glas zvučao je poput čarolije, a tako je djelovao i na čovjeka sa sjekirom. Ispustio je sjekiru, a niz lice su mu klizile pokajničke suze. Za njim, i drugi su drvosječe odložili svoje sjekire i pile. Od toga su dana uzgajali i sadili mladice stabala i već za nekoliko mjeseci selo je postalo zelenije jer Jela je ponovno pjevala, a njezina je pjesma odjekivala među planinama.

Vijest o prelijepome selu isticala se u svim vijestima po novinama, na televiziji, na radiju i na internetu. Ljudi u sivim gradovima čitali su, gledali i slušali te vijesti i svaki je građanin poželio zasaditi mladicu stabla. Tako je zeleni val Zimzelene šume preplavio gradove u cijeloj našoj zemlji, a taj se val i dalje širi.